**Sajószöged Községi Önkormányzat Képviselő-testületének**

**…/2025. (….) önkormányzati rendelete**

**a közterületen történő szeszesital fogyasztás tilalmáról**

[1] A rendelet célja, hogy a közterületen történő szeszesital fogyasztás megtiltásával befolyásolja az alkoholfogyasztási szokásokat, elősegítve ezzel a közterületek és nyílvános helyek rendjének megőrzését, tisztántartását és hozzájáruljon az ifjúság védelméhez, valamint a közterületi rendbontások-rendzavarások megelőzéséhez.

[2] Sajószöged Községi Önkormányzat Képviselő-testülete fentiekben meghatározott célok megvalósítása érdekében az Alaptörvény 32.cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

(1) A rendelet hatálya Sajószöged Község Közigazgatási területén lévő közterületekre, különösen a dohányboltok, élelmiszerboltok előtti területekre, közparkokra, játszóterek területére terjed ki.

(2) A rendelet hatálya nem terjed ki

*a)* önkormányzati rendezvények területére, a rendezvények időtartama alatt,

*b)* a szeszesitalt is forgalmazó vendéglátó egységek teraszaira, nyitvatartási időben,

*c)* alkalmi- és sport rendezvények területére,

*d)* a bányatavakhoz tartozó parti sávra.

(3) A rendelet időbeli hatálya nem terjed ki minden év december 31. napján 18 órától a következő év január 1-jén 6 óráig terjedő időszakra.

**2. §**

A rendelet hatálya alá tartozó közterületeken tilos szeszesital fogyasztása.

**3. §**

E rendelet alkalmazásában

*a)* közterület: a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi. II. törvény szerinti közterület,

*b)* alkalmi rendezvény: a kereskedelmi tevékenységek végzésének feltételeiről szóló 210/2009. (IX.29.) Korm. rendelet szerinti alkalmi rendezvény

*c)* szeszes ital: a kereskedelemről szóló 2005. évi CLXIV. törvény szerinti szeszes ital.

**4. §**

(1) Ez a rendelet a kihirdetését követő ötödik napon lép hatályba.

(2) Hatályát veszti a szeszesital fogyasztásának közterületen történő korlátozásáról szóló 10/2008. (IX.29.) önkormányzati rendelet.